### Beslutningstema

I denne sag orienteres om påbud ved BNBO-områder.

### Historik

I 2019 vedtog det daværende Folketing en tillægsaftale til [adresse]. Ifølge aftalen skulle kommunerne risikovurdere vandværkernes boringer i forhold til fare for pesticidforurening. Vandværker og lodsejere skulle herefter indgå en frivillig aftale om pesticidfrit drift i de boringsnære beskyttelses områder (BNBO). Vandværkerne skulle kompensere lodsejerne for deres tab. Hvis ikke der blev indgået aftaler, skulle der udstedes påbud om pesticidfri drift.

I maj 2022 blev det i Tønder Kommune politisk besluttet, at der skulle meddeles påbud til lodsejere om pesticidfri drift i BNBO-områder, hvis der ikke kunne opnås frivillig aftale mellem vandværk og lodsejer.

### Sagsfremstilling

I juni 2024 blev Miljøbeskyttelsesloven (MBL) udvidet med paragraf §24a, som vedrører påbud om pesticidfri drift i BNBO-områder. Selve beskyttelsen af BNBO er udmøntet i den nye paragraf § 24a.

Det betyder, at Tønder Kommune skal påbyde pesticidfri drift, hvor der ikke er forhandlet om en frivillig aftale, senest den 1. marts 2025. Der, hvor der er forhandlet, men ikke indgået en frivillig aftale, skal kommunen påbyde pesticidfri drift senest den 31. december 2024.

Status på forhandlinger mellem vandværker og lodsejere er pr. 15. oktober 2024:

[adresse]: 2 boringer - Frivillig aftale medfører fuldt beskyttede BNBO'er

Borg Vandværk: 2 boringer - Frivillig aftale har medført fuld beskyttelse af 1 BNBO'er. BNBO ved den anden boring mangler endnu overførsel af kommunalt vejareal til lodsejer

[adresse]: 1 boring - Frivillig aftale har medført fuld beskyttelse af BNBO.

[adresse]: 1 boring - Frivillig aftale fra 2014 har medført fuld beskyttelse af BNBO.

[adresse]: 3 boringer - Frivillig aftale fra 2014 har medført fuld beskyttelse af BNBO'er.

[adresse]: 9 boringer - Frivillig aftale har medført fuld beskyttelse af BNBO'er.

[adresse]: indsatsbehov ved 6 ud af 7 aktive boringer - Frivillige aftaler har medført fuld beskyttelse af BNBO ved 2 boringer.

Der mangler fortsat indgåelse af aftaler ved 10 vandværker, som indbefatter 34 lodsejere.

Kommunen skal påbyde pesticidfrit drift inden for BNBO efter MBL §24a. Et påbud medfører efter bestemmelsen, at der skal betales fuld erstatning. Efter praksis betyder det, at der også skal betales erstatning for de arealer, som ligger i tilknytning til BNBO'en, og hvor markdriften bliver påvirket, som følge af påbuddet. Dette også selvom disse arealer ikke er omfattet af forbuddet mod at anvende pesticider.

Det er kommunen, der fastsætter erstatningens størrelse. Det er vandværkerne, der skal betale erstatningen. Selve påbuddet efter § 24a kan påklages, men en klage har ikke opsættende virkning. Lodsejer og/eller vandværket kan indbringe erstatningens størrelse for taksationsmyndighederne.

Ikrafttræden af påbuddet afhænger af markplanerne. Påbuddet skal eksempelvis ikke efterkommes straks, hvis marken allerede er blevet tilsået. Her skal påbuddet først efterkommes, når markplanen er afviklet. Ikrafttræden er dog senest to år efter påbuddet er udstedt.

Skattemyndighederne har endnu ikke taget stilling til, om erstatning for et påbud efter § 24a er skattefri for modtageren.

Forvaltningen har orienteret 35 lodsejere om udsigten til et påbud. Der er fortsat dialog mellem nogle lodsejere og vandværker, der kan føre til indgåelse af en frivillig aftale.

Hvis der er dokumenteret faglig begrundelse (=høj pesticidsårbarhed) for at beskytte den lokale drikkevandsressource, kan kommunen påbyde pesticidfri drift af arealer i tilknytning til BNBO'en. Hjemlen til dette er § 24. Påbud om pesticidfri drift på disse arealer vil have samme erstatningsniveau, som inden for BNBO. Der kan klages over et påbud efter § 24, og her har en klage opsættende virkning.

En række kommuner vil undersøge de arealer, som ligger i tilknytning til BNBO, og hvor der skal betales erstatning som følge af § 24a påbuddet, med henblik på eventuelt at udstede påbud efter § 24. I Tønder Kommune fokuserer forvaltningen på påbud efter § 24a.

Forud for at der kan udstedes et påbud skal både lodsejer og vandværk have lejlighed til at udtale sig. Hertil kommer, at forvaltningen forventer at forelægge alle påbud for Kommunalbestyrelsen. Det betyder, at forvaltningen ikke forventer, at kunne overholde fristen, der udløber den 31. december 2024. De forskellige frister fremgår af BNBO-fristbekendtgørelsen BEK nr. 742 af 17/06/2024.

### Økonomi

Udgifterne til erstatning til lodsejerne skal afholdes af vandværkerne på samme tidspunkt som påbuddet skal efterkommes.

Tønder Kommune har modtaget 31.000 kr. til opgaven i 2024 og 119.000 kr. til opgaven i 2025 under lov- og cirkulæreprogrammet.

### Lovgrundlag

Vandforsyningsloven, Miljøbeskyttelsesloven og Høringsudkast til Vejledning om boringsnære beskyttelsesområder (BNBO) fra juni 2024.

### Indstilling Fagchefen for Teknik og Miljø indstiller,

|  |  |
| --- | --- |
| at | orienteringen tages til efterretning. |

### Beslutning

Orienteringen taget til efterretning.